CELEX: 32015R1494
Language: el
Date: 2015-09-04 00:00:00
Title: Κανονισμός (EE) 2015/1494 της Επιτροπής, της 4ης Σεπτεμβρίου 2015, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το βενζόλιο (Κείμενο που παρουσιάζει ενδιαφέρον για τον ΕΟΧ)

5.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 233/2
            
         ΚΑΝΟΝΙΣΜΌΣ (EE) 2015/1494 ΤΗΣ ΕΠΙΤΡΟΠΉΣ
   της 4ης Σεπτεμβρίου 2015
   για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το βενζόλιο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131,
   Εκτιμώντας τα ακόλουθα:
   
               (1)
            
            
               Η παράγραφος 3 της καταχώρισης 5 του παραρτήματος XVII του κανονισμού (ΕΚ) αριθ. 1907/2006 απαγορεύει τη διάθεση στην αγορά ή τη χρήση του βενζολίου ως ουσίας ή ως συστατικού άλλων ουσιών ή σε μείγματα, σε συγκεντρώσεις ίσες ή μεγαλύτερες από 0,1 % κατά βάρος.
            
         
               (2)
            
            
               Λόγω γεωλογικών ιδιαιτεροτήτων, το φυσικό αέριο από ορισμένους ταμιευτήρες περιέχει βενζόλιο σε ποσότητα μεγαλύτερη από 0,1 % κατά βάρος αλλά μικρότερη από 0,1 % κατ' όγκο.
            
         
               (3)
            
            
               Οι διαθέσιμες τεχνικές για τη μείωση της συγκέντρωσης βενζολίου σε αυτό το φυσικό αέριο σε λιγότερο από 0,1 % κατά βάρος θα συνεπάγονταν δαπάνες κεφαλαίου οι οποίες θα έφταναν σχεδόν το 1 δισεκατ. ευρώ και λειτουργικές δαπάνες της τάξης των 60 εκατ. ευρώ ετησίως.
            
         
               (4)
            
            
               Εκτίμηση κινδύνου που διενεργήθηκε το 2013 από το Rijksinstituut voor Volksgezondheid en Milieu (Εθνικό Ινστιτούτο Δημόσιας Υγείας και Περιβάλλοντος) κατέληξε στο συμπέρασμα ότι το φυσικό αέριο που διατίθεται στην αγορά για χρήση από τους καταναλωτές και έχει όριο για το βενζόλιο πάνω από 0,1 % κατά βάρος, αλλά κάτω από 0,1 % κατ' όγκο, δεν παρουσιάζει μη αποδεκτό κίνδυνο για την υγεία.
            
         
               (5)
            
            
               Η επιτροπή αξιολόγησης κινδύνων (RAC) του Ευρωπαϊκού Οργανισμού Χημικών Προϊόντων (ECHA/ΕΟΧΠ) επιβεβαίωσε, στη γνώμη (2) που εξέδωσε στις 28 Νοεμβρίου 2014, ότι η έκθεση των καταναλωτών σε συγκεντρώσεις βενζολίου στο φυσικό αέριο πάνω από 0,1 % κατά βάρος, αλλά κάτω από 0,1 % κατ' όγκο, δεν ενέχει κίνδυνο για την υγεία των καταναλωτών ο οποίος δεν ελέγχεται επαρκώς.
            
         
               (6)
            
            
               Το υψηλό κόστος που συνεπάγεται η μείωση της συγκέντρωσης του βενζολίου στο φυσικό αέριο σε ποσοστό κάτω από 0,1 % κατά βάρος θα ήταν δυσανάλογο και, με βάση τη γνώμη της RAC, μη αναγκαίο για τους σκοπούς της διαχείρισης κινδύνου. Συνεπώς, ο κανονισμός (ΕΚ) αριθ. 1907/2006 θα πρέπει να τροποποιηθεί ώστε να καταστεί δυνατή η διάθεση στην αγορά και η χρήση φυσικού αερίου με συγκέντρωση βενζολίου κάτω από 0,1 % κατ' όγκο.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Σεπτεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 396 της 30.12.2006, σ. 1.
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf
   
      ΠΑΡΑΡΤΗΜΑ
      Στο παράρτημα XVII του κανονισμού (ΕΚ) αριθ. 1907/2006, προστίθεται το ακόλουθο στοιχείο γ) στην παράγραφο 4 της στήλης 2 της καταχώρισης 5:
      
         
                     «γ)
                  
                  
                     σε φυσικό αέριο που διατίθεται στην αγορά για χρήση από τους καταναλωτές, υπό την προϋπόθεση ότι η συγκέντρωση του βενζολίου παραμένει κάτω από 0,1 % κατ' όγκο».